‘Nog geen datum’ vir operasie vir Vernon KoekemoerCassie Booyse net voor die hospitaal hom op 17 September 2022 by die huis kom haal het. (Foto: verskaf) “Hy is by sy positiewe en gesels met my. Hy is nie meer so deurmekaar nie en hy lyk beter.” Só sê Linda Coetzee, lewensmaat van Cassie Booyse – beter bekend as Vernon Koekemoer – wat tans om sy lewe veg in die Tambo-gedenkhospitaal in Boksburg ná drie onsuksesvolle heupoperasies. “Sondag het ek regtig gedink ek gaan hom verloor, maar sy pyn word nou verdoof,” sê ŉ emosionele Coetzee aan Maroela Media. Maroela Media het vroeër berig Booyse het drie onsuksesvolle heupoperasies ondergaan. Hy het egter weer infeksie gekry en hy kon sedert Februarie nog glad nie weer loop nie. Booyse (66) sou vandag (Donderdag) ŉ vierde operasie ondergaan het in die Charlotte Maxeke-hospitaal in Johannesburg, maar wag nog vir ŉ bed voordat hy oorgeplaas kan word. “Volgens die dokter wat hom voorheen geopereer het, is Cassie nou op die waglys vir ŉ vierde operasie. Dit gebeur egter nie vandag nie en ons weet ook nie wanneer dit gaan gebeur nie,” sê Coetzee. “Hy ontvang nou sterker antibiotika en pynmedikasie en ontvang ook terapie wat sy bloedsirkulasie bevorder.” (Foto: verskaf) Die mediese personeel wag ook op uitslae van bloedtoetse wat Woensdag gedoen is. “Ek probeer sterk staan, maar ek is bitter moeg.” Booyse het in 2008 oornag ŉ sensasie op die internet geword ná ŉ foto van hom by ŉ musiekfees, met ŉ kortbroek, geknoopte hemp, mullet en glasie in die hand, versprei het. Hy is “Vernon Koekemoer” gedoop en die foto het wêreldwyd versprei. Hy was só gewild dat hy selfs in ŉ Nando’s-advertensie daarna gevolg het. Volgens Coetzee is sy nie seker wat presies Booyse se volgende operasie gaan behels nie, maar sê dat die prostese wat nou in Booyse se heup is ŉ bakteriële infeksie veroorsaak en sê sy is bekommerd oor onder meer bloedvergiftiging en bedsere. “Al wat ons nou kan doen, is wag.”